Det kan godt være, at de danske fodbolddrenge ikke skal med til VM i Brasilien, men derfor er Danmark og Nordjylland stadig repræsenteret.

Når VM i fodbold sparkes i gang i næste uge i Brasilien, bliver det blandt andet med nordjysk græs under fødderne. Nordjyske frøavlere er nemlig med i virksomheden, DLF-Trifolium, som har fået den prestigefyldte ordrer at levere græsfrø til de brasilianske baner - heriblandt 12 VM-stadions. - Hele vores virksomhed er utrolig stolt. Det er et kvalitetsstempel til vores frø, siger Torben Jensen, driftsleder hos DLF-Trfifolium. Virksomheden, der blandt andet hører til i Hadsund, er valgt som leverandør til VM i Brasilien, fordi deres græsfrø er ekstra hårdføre, tørketolerante og slidstærke. Så selvom Danmark ikke er med til VM-slutrunden, der begynder i næste uge, så skal den danske og nordjyske virksomhed alligevel se med. - Jeg holder ikke kun med Brasilien, jeg holder også øje med om deres græsplæner holder sig godt, siger Torben Jensen. DLF-Trifolium er verdens største producent af græsfrø og er ejet af 4.000 danske landmænd og frøavlere.